Nova tehnologija pomaže u sigurnijoj vožnji
Od programa SMS Replier, za automatsko odgovaranje na pozive i poruke, pa do Fordovog programa za šifrirano ograničenje brzine vožnje
Od programa SMS Replier, koji automatski odgovara na pozive na mobitel dok njegov vlasnik vozi, pa do Fordovog programa za šifrirano ograničenje brzine u vožnji Godine 2008., gotovo 6 tisuća ljudi je poginulo, a više od pola milijuna je bilo ozlijeđeno u sudarima vezanim uz vozače ometene pažnje. A vožnja u rastrešenom stanju, izazvanom uporabom mobitela, vodeći je uzrok smrti među vozačima tinejđerske dobi u Americi, odnoseći godišnje u prosjeku 4 tisuće života. Premda je u 30 američkih saveznih država zabranjeno pisati poruke na mobitelu za vrijeme vožnje, studije pokazuju da zabrane malo znače vozačima opsjednutim tekstiranjem. No, jedna nova tehnologija ima za cilj spriječiti taj i druge zabrinjavajuće trendove u vožnji. Dizajner softvera Wayne Irving vozio je preko čitavih Sjedinjenih Država vođen posebnom misijom - povećati svijest javnosti o opasnostima slanja tekstovnih poruka mobitelom za vrijeme vožnje. Alarmiran brojem smrtnih slučajeva i ozljeda, izazvanih zato što su vozači bilo razgovarali na telefon ili slali tekstovne poruke u vrijeme dok su vozili, - a, i s vlastitom kćeri opsjednutom tekstiranjem koja je upravo počela učiti voziti! -, Irving je razvio aplikaciju za mobitele, nazvanu SMS Replier, koja pomaže vozačima da odole napasti da razgovaraju na mobitel ili pišu poruke dok su za volanom. Njegov program SMS Replier vozačima omogućuje da programiraju svoje 'pametne' mobitele tako da kada dođe poziv ili poruka, mobitel šalje automatsku poruku koja obavještava pozivatelja da primatelj upravo vozi i ne može odgovoriti. "Program je specijalno napravljen za ljude koji žele postupati odgovorno, koji priželjkuju rješenje koje će im prištedjeti globu, spriječiti nesreću i ne dovesti u opasnost njihove živote," kaže Irving. Više od 120 tisuća ljudi s raznih strana svijeta već je instaliralo program SMS Replier otkako je pušten u uporabu, u travnju ove godine. Irving kaže da je aplikaciju dizajnirao za 'pametne' mobitele jer vjeruje da sve veći broj ljudi, i u Sjedinjenim Državama i u svijetu, koriste mobitele kao svoje primarno sredstvo komunikacije: "Sve ide na Smartphone, bez obzira čije proizvodnje. Smartphone je novi prijenosni kompjuter. To je notebook kompjuter. Proizvođači ih rade sve veće, ugrađuju u njih sve više mogućnosti, a i procesori su im sve jači. Oni su danas snažniji kompjuteri nego što su bili desktopi prije tri godine." Irving se zaputio iz svog doma u Kaliforniji na put preko Sjedinjenih Država u svom 12-metarskom rekreacijskom vozilu, odnosno kućici na kotačima. Cilj putovanja: prikupiti više od 10 tisuća potpisa za svoj naum. S potpisima zakačenim na svoju motoriziranu kućicu stigao je na koncu u Washington na nedavni skup Ministarstva prijevoza posvećen vožnji u rastrešenom stanju. Irvingov sofver samo je jedan od niza programa razvijenih s ciljem smanjenja broja smrtnih slučajeva na cestama. Među ostalima je i onaj kompanije Ford, ugrađen u nekoliko modela vozila, koji roditeljima omogućuje da pomoću šifre ograniče brzinu automobila na ne više od 130 kilometara na sat. Isti program omogućuje ograničenje glasnoće zvučnika u autu, te slanje uzbune ako vozač ne pričvrsti sigurnosni pojas.